ผู้ค้าสลากเริ่มถอนตัว
ผู้ค้าลอตเตอรี่เริ่มถอนตัวหลังขาดทุน สลากฯ เล็งทำระบบคัดกรองหาผู้ค้ารายย่อยตัวจริง
19 มี.ค. 2559

ผู้ค้าลอตเตอรี่เริ่มถอนตัวหลังขาดทุน สลากฯ เล็งทำระบบคัดกรองหาผู้ค้ารายย่อยตัวจริง 
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า จากการตรวจสอบผู้ที่ลงทะเบียนเข้าร่วมโครงการสั่งซื้อ-สั่งจองลอตเตอรี่ล่วงหน้า พบว่ามีประชาชนปิดบัญชีและยกเลิกลงทะเบียนกับธนาคารกรุงไทยไปแล้วกว่า 2,490 ราย เหลือเพียง 172,498 ราย จากเดิมมีผู้ลงทะเบียนทั้งหมด 174,988 ราย คาดว่าสาเหตุหลักเกิดจากจำนวนสลากที่มีในระบบกว่า 120 ล้านฉบับ และผู้ค้าที่มีจำนวนมาก ทำให้ผู้ค้าหน้าใหม่ไม่มีช่องทางการขายและขาดทุนจนต้องถอยออกจากธุรกิจขายลอตเตอรี่ไป
“จากรายงานของเจ้าหน้าที่ พบว่าบรรยากาศการสั่งซื้อ-สั่งจองสลากล่วงหน้า ครั้งที่ 12 ผู้ค้าสลากให้ความสนใจลดลง การต่อคิวบริเวณตู้เอทีเอ็มลดลงเมื่อเทียบกับทุกครั้งที่ผ่านมา” พล.ต.ฉลองรัฐ กล่าว
นายธนวรรธน์ พลวิชัย โฆษกสำนักงานสลากกินแบ่งรัฐบาล กล่าวว่า การเปิดให้ผู้ค้าสั่งซื้อ-สั่งจองสลากล่วงหน้าครั้งนี้ พบว่ามีผู้เอาเงินเข้าบัญชีเพื่อเตรียมเข้าร่วมโครงการลดลงจาก 102,706 ราย เหลือเพียง 90,539 ราย ซึ่งหากมีระบบการคัดกรองที่ชัดเจนมากขึ้นจะช่วยให้มีผู้ค้าลอตเตอรี่ที่แท้จริงเพิ่มขึ้น จึงมีแนวคิดจัดทำระบบการคัดกรองผู้ค้ารายย่อยที่เป็นผู้ค้าจริงให้สามารถเข้าระบบได้เท่านั้น
ด้าน พ.ท.หนุน ศันสนาคม กรรมการ สลากฯ กล่าวว่า กระบวนการคัดกรองต้องใช้ระยะเวลาอย่างน้อย 6 เดือน-1 ปี สำนักงานสลากฯ มีรายชื่อผู้ค้าที่ไม่ได้ขายเองกว่า 100 ราย ซึ่งจะตรวจสอบอีกครั้งก่อนเสนอคณะกรรมการสลากฯ และประกาศบนหน้าเว็บไซต์ว่าบุคคลเหล่านั้นทำผิดสัญญา
น.ส.สะเรียง อัศววุฒิพงษ์ หรือ “เจ๊สะเรียง” ผู้ค้าสลากบริเวณแยกคอกวัว กล่าวว่า ยอมรับว่าการจำหน่ายสลากได้รับผลกระทบ จากเดิมที่มีสลากกว่า 2 หมื่นเล่ม เหลือเพียง 5 เล่มเท่านั้น ทำให้บางงวดมีทั้งขาดทุนและบางงวดก็ได้กำไรน้อยลง ส่วนสำนักงานสลากฯ ดำเนินการถูกทาง เพราะทำให้ราคาสลากปรับลดลงมาเหลือคู่ละ 80 บาท 
ภาพประกอบข่าว